b'\n_START_ARTICLE_\nOlav Torsteinsen Bj\xc3\xb8rgum\n_START_SECTION_\nLiv og virke\n_START_PARAGRAPH_\nHan var s\xc3\xb8nn av g\xc3\xa5rdbruker Torstein Olsen Bj\xc3\xb8rgum og hustru Maren Olsdatter Leren p\xc3\xa5 Nordre Bj\xc3\xb8rgan i L\xc3\xa5nke. Han hadde to eldre br\xc3\xb8dre som ogs\xc3\xa5 var d\xc3\xb8pt Ole, og ble derfor kalt \xc2\xablitj-Ola\xc2\xbb som ung. Flere av hans br\xc3\xb8dre ble l\xc3\xa6rere og underoffiserer. L\xc3\xa6rer, kj\xc3\xb8pmann og stortingsmann Ole Jullum var hans fetter p\xc3\xa5 farssiden._NEWLINE_Han gikk Kl\xc3\xa6bu seminar, og begynte straks etter som l\xc3\xa6rer i Tr\xc3\xb8yte skolekrets i Hegra og klokker/kirkesanger i Hegra kirke. Han var preget av grundtvigianske ideer, og var i sin ungdom n\xc3\xa6rt knyttet til Ole Vig og Selskabet for folkeoplysningens fremme. Bj\xc3\xb8rgum skal ha v\xc3\xa6rt \xc2\xaben sjelden dyktig l\xc3\xa6rer\xc2\xbb. Han samlet ogs\xc3\xa5 p\xc3\xa5 gamle ordspr\xc3\xa5k og munnhell._NEWLINE_Han var ogs\xc3\xa5 g\xc3\xa5rdbruker p\xc3\xa5 Breidablikk, som han fikk utskilt fra Kyllo, i Hegra. Han var \xc2\xaben driftig jordbruker som drev sin g\xc3\xa5rd p\xc3\xa5 en m\xc3\xb8nstergyldig m\xc3\xa5te\xc2\xbb, het det i en nekrolog._NEWLINE_Bj\xc3\xb8rgum var den f\xc3\xb8rste ordf\xc3\xb8reren i Hegra etter herredsdelingen i \xc3\x98vre Stj\xc3\xb8rdal i 1874 og frem til 1889. Han var ogs\xc3\xa5 valgmann fra \xc3\x98vre Stj\xc3\xb8rdal prestegjeld ved alle stortingsvalg i Nordre Trondhjems amt fra 1879 til 1900, som venstremann. Bj\xc3\xb8rgum var \xc2\xabgl\xc3\xb8dende nasjonalt innstilt\xc2\xbb. Han var ogs\xc3\xa5 mange\xc3\xa5rig medlem av forstanderskapet i Stj\xc3\xb8rdalens Sparebank og en foregangsmann bak etableringen av Hegra Sparebank i 1897._NEWLINE_Han giftet seg i 1860 med Anna Pedersdatter Fornes fra Hegra. De var sterkt engasjert i kristelig arbeid, som ledere i misjonslag. Han reiste ogs\xc3\xa5 et bedehus for egne midler. Blant Olav og Annas \xc3\xa5tte barn var d\xc3\xb8trene Aasta og Sigrid Bj\xc3\xb8rgum, som reiste til Kina som misjon\xc3\xa6rer. Olav og Anna var grandonkel og grandtante p\xc3\xa5 farssiden til Hegras senere ordf\xc3\xb8rer Johan Fornes.'